Amaethyddiaeth, Cymru Enwi, rhychwant, cymhwyso a dod i rym 1 1 Enw’r Rheoliadau hyn yw Rheoliadau Ychwanegion Bwyd Anifeiliaid (Awdurdodiadau) (Cymru) 2023. 2 Mae’r Rheoliadau hyn— a yn rhychwantu Cymru a Lloegr; b yn gymwys o ran Cymru; c yn dod i rym ar 22 Rhagfyr 2023. Dehongli 2 1 Mae i ymadroddion Cymraeg a ddefnyddir yn y Rheoliadau hyn sy’n cyfateb i ymadroddion Saesneg yn Rheoliad 1831/2003 neu Reoliad 767/2009 yr un ystyr ag yn Rheoliad 1831/2003 neu Reoliad 767/2009, yn y drefn honno. 2 Yn Atodlenni 1 i 13— a mae i ymadroddion Cymraeg a ddefnyddir i gyfeirio at rywogaethau neu gategorïau o anifeiliaid sy’n cyfateb i ymadroddion Saesneg a ddefnyddir yn Atodiad 4 (categorïau a diffiniadau o anifeiliaid targed etc.) i Reoliad 429/2008 yr un ystyr ag yn yr Atodiad hwnnw; b mae unrhyw gyfeiriad at fân rywogaeth i’w ddarllen yn unol â’r diffiniad o “minor species” yn Erthygl 1 o Reoliad 429/2008. 3 Yn y rheoliad hwn— ystyr “ Rheoliad 1831/2003 ” (“ Regulation 1831/2003 ”) yw Rheoliad (EC) Rhif 1831/2003 Senedd Ewrop a’r Cyngor ar ychwanegion sydd i’w defnyddio mewn maeth anifeiliaid; ystyr “ Rheoliad 429/2008 ” (“ Regulation 429/2008 ”) yw Rheoliad y Comisiwn (EC) Rhif 429/2008 ar reolau manwl ar gyfer gweithredu Rheoliad (EC) Rhif 1831/2003 Senedd Ewrop a’r Cyngor o ran llunio a chyflwyno ceisiadau ac asesu ac awdurdodi ychwanegion bwyd anifeiliaid ; ystyr “ Rheoliad 767/2009 ” (“ Regulation 767/2009 ”) yw Rheoliad (EC) Rhif 767/2009 Senedd Ewrop a’r Cyngor ar roi bwyd anifeiliaid ar y farchnad a’i ddefnyddio . Awdurdodiadau 3 1 Mae Atodlenni 1 i 13 yn cynnwys awdurdodiadau ychwanegion bwyd anifeiliaid. 2 Yn ddarostyngedig i Erthygl 14(4) (adnewyddu awdurdodiad) o Reoliad 1831/2003, mae’r awdurdodiadau a nodir yn Atodlenni 1 i 13 yn peidio â chael effaith ar ddiwedd 21 Rhagfyr 2033. Darpariaeth drosiannol: Endo-1,4-beta-sylanas (EC 3.2.1.8 ) (rhif adnabod 4a8i (4a8 yn flaenorol)) 4 1 Caniateir i’rychwanegyn bwyd anifeiliaid perthnasol a’r rhag-gymysgeddau sy’n ei gynnwys, a gynhyrchir ac a labelir cyn diwedd 21 Mehefin 2024 gan gydymffurfio ag amodau’r awdurdodiad ymlaen llaw a’r gofynion labelu sy’n gymwys cyn 22 Rhagfyr 2023, barhau i gael ei roi neu eu rhoi ar y farchnad a’i ddefnyddio neu eu defnyddio hyd nes y bydd stociau wedi eu dihysbyddu. 2 Caniateir i fwyd anifeiliaid cyfansawdd a deunyddiau bwyd anifeiliaid sy’n cynnwys yr ychwanegyn bwyd anifeiliaid perthnasol ac a fwriedir ar gyfer anifeiliaid sy’n cynhyrchu bwyd, a gynhyrchir ac a labelir cyn diwedd 21 Rhagfyr 2024 gan gydymffurfio ag amodau’r awdurdodiad ymlaen llaw a’r gofynion labelu sy’n gymwys cyn 22 Rhagfyr 2023, barhau i gael ei roi neu eu rhoi ar y farchnad a’i ddefnyddio neu eu defnyddio hyd nes y bydd stociau wedi eu dihysbyddu. 3 Yn y rheoliad hwn— ystyr “ awdurdodiad ymlaen llaw ” (“ prior authorisation ”) yw’r awdurdodiad sydd wedi ei gynnwys yn Rheoliad y Comisiwn (EC) Rhif 902/2009 sy’n ymwneud ag awdurdodi paratoad ensym o endo-1,4-beta-sylanas a gynhyrchir gan Trichoderma reesei (CBS 114044) fel ychwanegyn bwyd anifeiliaid ar gyfer perchyll wedi eu diddyfnu, ieir i’w pesgi, ieir a fegir ar gyfer dodwy, tyrcwn i’w pesgi a thyrcwn a fegir ar gyfer bridio (deiliad awdurdodiad Roal Oy) ; ystyr “ ychwanegyn bwyd anifeiliaid perthnasol ” (“ relevant feed additive ”) yw’r ychwanegyn bwyd anifeiliaid endo-1,4-beta-sylanas (EC 3.2.1.8), sydd â’r rhif adnabod 4a8, a awdurdodwyd o dan yr awdurdodiad blaenorol . Diwygio Rheoliad Gweithredu’r Comisiwn (EU) Rhif 601/2013 5 1 Mae Rheoliad Gweithredu’r Comisiwn (EU) Rhif 601/2013 sy’n ymwneud ag awdurdodi cobalt(II) asetad tetrahydrad, cobalt(II) carbonad, cobalt(II) carbonad hydrocsid (2:3) monohydrad, cobalt(II) sylffad heptahydrad a chobalt(II) carbonad hydrocsid (2:3) monohydrad gronynnog araenedig fel ychwanegion bwyd anifeiliaid wedi ei ddiwygio fel a ganlyn. 2 Yn yr Atodiad, yn y tabl, hepgorer y cofnodion ar gyfer— a cobalt(II) asetad tetrahydrad (rhif adnabod 3b301); b cobalt(II) carbonad (rhif adnabod 3b302); c cobalt(II) carbonad hydrocsid (2:3) monohydrad (rhif adnabod 3b303); d cobalt(II) sylffad heptahydrad (rhif adnabod 3b305). Diwygio Rheoliad Gweithredu’r Comisiwn (EU) 2019/221 6 1 Mae Rheoliad Gweithredu’r Comisiwn (EU) 2019/221 sy’n diwygio Rheoliadau (EC) Rhif 785/2007 , (EC) Rhif 379/2009 , (EC) Rhif 1087/2009 , (EU) Rhif 9/2010, (EU) Rhif 337/2011 a Rheoliadau Gweithredu (EU) Rhif 389/2011, (EU) Rhif 528/2011, (EU) Rhif 840/2012, (EU) Rhif 1021/2012, (EU) 2016/899, (EU) 2016/997, (EU) 2017/440 ac (EU) 2017/896 ynghylch enw deiliad yr awdurdodiad a chynrychiolydd deiliad yr awdurdodiad ar gyfer ychwanegion bwyd anifeiliaid penodol wedi ei ddiwygio fel a ganlyn. 2 Hepgorer Erthygl 4 (diwygio Rheoliad (EU) Rhif 9/2010). 3 Hepgorer Erthygl 7 (diwygio Rheoliad Gweithredu (EU) Rhif 528/2011). 4 Hepgorer Erthygl 9 (diwygio Rheoliad Gweithredu (EU) Rhif 1021/2012). Dirymiadau 7 Mae’r offerynnau a restrir yn Atodlen 14 wedi eu dirymu. Lynne Neagle Y Dirprwy Weinidog Iechyd Meddwl a Llesiant, o dan awdurdod y Gweinidog Iechyd a Gwasanaethau Cymdeithasol, un o Weinidogion Cymru 27 Tachwedd 2023